钦定古今图书集成/明伦汇编/官常典/第535卷 > 薛显
## 钦定古今图书集成/明伦汇编/官常典/第535卷 > 薛显

按《明外史》本传：“显萧人。赵均用据徐州，以显为元帅，
守泗州。均用死，以泗州来降，授指挥，从征伐。南昌平，
命显从大都督朱文正守之。陈友谅寇南昌，显守章
江、新城二门。友谅攻甚急，显随方御之，间出锐卒搏
战，斩其平章刘进昭，擒副枢赵祥。固守三月乃解。武
昌既平，邓仲谦据新淦不下，显讨斩之。因徇下未附”
诸郡县，以功擢江西行省参政。从徐达等收淮东，遂
伐张士诚，与常遇春攻湖州，别将游军取德清，攻昇
山水寨。士诚遣其五太子盛兵来援，遇春与战，小却。
显率舟师奋击，烧其船，大溃。五太子及朱暹、吕珍等以旧馆降，得兵六万人。遇春谓显曰：“今日之战，将军
功，遇春弗如也。”五太子等既降，吴人震恐，湖州遂下。
进围苏州，与诸将分门而军。吴平，进行省右丞。命从
大将军徐达取中原。濒行，太祖谕诸将，谓：“薛显、傅友
德勇略冠军，可当一面。”进克兖、沂、青、济，取东昌、棣州、
乐安。还收河南，捣关陕。渡河取卫辉、彰德、广平、临清。
率马步舟师取德州、长芦。败元兵于河西务。又败之
通州，遂克元都。分兵逻古北诸隘口。略大同，获乔右
丞等三十四人。进征山西，次保定，取七垛寨，追败脱
因帖木儿。与友德将铁骑三千，略平定，西取太原，走
扩廓，降豁鼻马。邀击贺宗哲于石州，拔桃花、白崖诸
山寨。与大将军达会平阳，以降将杜旺等十一人见。
遂从入关中，抵临洮。别将攻马鞍山西番寨，大获其
畜产。败扩廓于宁夏。复与达会师，取平凉。张良臣伪
以庆阳降，显往纳之。良臣蒲伏道迎，夜劫显营，显伤，
突围免。良臣据城叛，达进围之。扩廓遣韩扎儿攻原
州以挠明师。显驻兵灵州遏之，良臣援绝，遂败。追贺
宗哲于六盘山，逐扩廓于塞外。洪武三年冬，大封功
臣，以显擅杀胥吏、兽医、马军及千户吴富，面数其罪，
封永城侯，弗与券，谪居海南。分其禄为三，一以赡吴
富及所杀马军之家，一以给其母妻，令功过毋相掩
显。居海南逾年，帝念之，召还，予世券，食禄一千五百
石。复从大将军征漠北。数奉命巡视河南，屯田北平，
练军山西。从魏国公巡北边，从宋国公出金山。二十
年冬，师还，次山海关，卒。赠永国公，谥“桓襄。”